#CNN เลย์ออฟ 200 ตำแหน่ง ปรับใหญ่สู่ดิจิทัลเต็มตัว รับยุคคนไม่ดูข่าวแบบเดิมๆ

สำนักข่าว CNN ประกาศในสัปดาห์นี้ว่า บริษัทจะเลิกจ้างพนักงานราว 6% หรือประมาณ 200 คน เนื่องจากบริษัทกำลังดำเนินการเปลี่ยนแปลงธุรกิจข่าวที่มีอายุกว่า 45 ปีแห่งนี้ ซึ่งรวมถึงการเพิ่มรายการใหม่ในวันธรรมดาและการมุ่งสู่กลยุทธ์ดิจิทัล

มาร์ก ทอมป์สัน ซีอีโอของ CNN ประกาศว่า บริษัทจะเปิดตัว "บริการสตรีมมิ่ง" ใหม่ที่ออกแบบมาเพื่อยุคดิจิทัลโดยเฉพาะ และบริการสมาชิกใหม่ รวมถึงรายการใหม่ด้วย โดยบริษัทวอร์เนอร์ บราเธอร์ส ดิสคัฟเวอรี ซึ่งเป็นบริษัทแม่ของ CNN กำลังลงทุน 70 ล้านดอลลาร์ (ราว 2,350 ล้านบาท) ในแผนดิจิทัลนี้

อย่างไรก็ตาม เป็นที่คาดว่าจำนวนพนักงานโดยรวมจะไม่ได้ลดลงมากนักภายในสิ้นปีนี้ เพราะแม้จะมีการเลิกจ้างพนักงานส่วนหนึ่ง แต่ก็จะมีการเปิดรับสมัครตำแหน่งงานใหม่จำนวนมากด้วยเช่นกัน

“การเปลี่ยนแปลงที่เราประกาศในวันนี้เป็นส่วนหนึ่งของการตอบสนองอย่างต่อเนื่องขององค์กรข่าวที่ยิ่งใหญ่แห่งนี้ ต่อการเปลี่ยนแปลงครั้งใหญ่และไม่อาจย้อนกลับได้ในวิธีการบริโภคข่าวของผู้ชมในอเมริกาและทั่วโลก” ทอมป์สันระบุในบันทึกถึงพนักงาน

“เป้าหมายของเรานั้นเรียบง่าย เราจะเปลี่ยนโฟกัสของ CNN ไปสู่แพลตฟอร์มและผลิตภัณฑ์ที่ตอบรับกับผู้ชมซึ่งกำลังเปลี่ยนไปเช่นกัน ด้วยการทำเช่นนี้ เราจึงมั่นใจได้ว่า CNN จะยังคงเป็นองค์กรข่าวที่ยิ่งใหญ่ที่สุดในโลกต่อไป อเมริกาและโลกต้องการแหล่งข่าวที่มีคุณภาพสูง มีความยุติธรรม และเชื่อถือได้มากกว่าที่เคย กระบวนการเปลี่ยนแปลงที่ยากลำบากและบางครั้งก็เจ็บปวดเช่นนี้ เป็นวิธีเดียวที่จะทำให้มั่นใจได้ว่าเราจะยังคงทำสิ้งเหล่านี้ได้”

อ่าน:#กรุงเทพธุรกิจ
#CNN